Kuten olemme saaneet lukea viime viikkoina, lakifirma Hedman Partners on lähetellyt torrent-käyttäjille kiristyskirjeitä. Olen itse seurannut tilannetta pitkään (kts. kirjoitus) ja saan viikottain useita yhteydenottoja aiheesta. Havaitsin kuitenkin tänään, että yritys toimii henkilörekisterien suhteen lainvastaisesti. Tein aiheesta kantelun tietosuojavaltuutetulle.

Kantelun sisältönä ovat Hedman Partnerssin edustajan omat ilmaisut. Uutisessa on kirjoitettu tällä tavalla: "[Edustaja] odottaa Hedman Partnersin saavan käsiinsä vuoden aikana yli 10 000 suomalaisen yhteystiedot. Karhukirjeitä asianajotoimisto on lähettänyt jo tuhansiin osoitteisiin."

Mielenkiintoista. Henkilötietolain 10 § kuitenkin sanotaan "Rekisterinpitäjän on laadittava henkilörekisteristä rekisteriseloste, josta ilmenee: 1) rekisterinpitäjän ja tarvittaessa tämän edustajan nimi ja yhteystiedot; 2) henkilötietojen käsittelyn tarkoitus; 3) kuvaus rekisteröityjen ryhmästä tai ryhmistä ja näihin liittyvistä tiedoista tai tietoryhmistä; 4) mihin tietoja säännönmukaisesti luovutetaan ja siirretäänkö tietoja Euroopan unionin tai Euroopan talousalueen ulkopuolelle; sekä 5) kuvaus rekisterin suojauksen periaatteista. Rekisterinpitäjän on pidettävä rekisteriseloste jokaisen saatavilla."

Tutkin Hedman Partnerssin nettisivua osoitteessa http://www.hedman-attorneys.com/fi . En löytänyt sieltä henkilörekisteriselostetta mistään. Kysyin asiaa myös Googlelta (kts. oheinen kuva). Ei löytynyt.

Koska Hedman Partners käsittelee vuositasolla jopa 10 000 ihmisen henkilötietoja ilman vaadittavaa henkilörekisteriselostetta, katson, että toimintatapa saattaa täyttää rikoksen tunnusmerkistön. Tietojen suuri määrä voi tehdä rikoksesta törkeän. Tämän takia tein tietosuojavaltuutetulle oheisen kantelun yrityksen toiminnasta. Toivottavasti viranomaiset saavat laittoman toiminnan kuriin.

Janne Paalijärvi – http://paalijarvi.fi/

Facebook: https://www.facebook.com/paalijarvi

Twitter: https://twitter.com/paalijarvi

Täytä Piraattipuolueen puoluerekisterikortti. Ohjeet: http://allekirjoita.fi/

P.S. Aikaisemmin tietosuojavaltuutettu on linjannut TTVK ry:n osalta vastaavassa tilanteessa, että rekisteriselosteen pitäisi olla netissä.